title: Komisijas Īstenošanas regula (ES) 2020/738 (2020. gada 2. jūnijs), ar kuru groza Īstenošanas regulu (ES) 2019/1286, ar ko nosaka galīgo kompensācijas maksājumu konkrēta Indijas izcelsmes polietilēntereftalāta (PET) importam

text:
                  4.6.2020

                  LV

                  Eiropas Savienības Oficiālais Vēstnesis

                  L 175/1

         KOMISIJAS ĪSTENOŠANAS REGULA (ES) 2020/738
         (2020. gada 2. jūnijs),
         ar kuru groza Īstenošanas regulu (ES) 2019/1286, ar ko nosaka galīgo kompensācijas maksājumu konkrēta Indijas izcelsmes polietilēntereftalāta (PET) importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1037 (2016. gada 8. jūnijs) par aizsardzību pret subsidētu importu no valstīm, kas nav Eiropas Savienības dalībvalstis (1) (“pamatregula”), un jo īpaši tās 19. pantu,
         tā kā:
         1.   PROCEDŪRA

         1.1.   Spēkā esošie pasākumi

                     (1)

                     Padome ar Regulu (EK) Nr. 2603/2000 (2) noteica galīgos kompensācijas maksājumus cita starpā Indijas izcelsmes polietilēntereftalāta (“PET”) importam (sākotnējā izmeklēšana).

                     (2)

                     Eiropas Komisija (“Komisija”) ar Lēmumu 2000/745/EK (3) pieņēma trīs Indijas ražotāju eksportētāju piedāvāto minimālo importa cenu.

                     (3)

                     Padome ar Regulu (EK) Nr. 1645/2005 (4) grozīja spēkā esošo kompensācijas pasākumu apjomu, ko piemēro Indijas izcelsmes PET importam. Grozījumi tika pieņemti paātrinātā pārskatīšanā, kas tika sākta saskaņā ar pamatregulas 20. pantu.

                     (4)

                     Pēc termiņbeigu pārskatīšanas Padome ar Regulu (EK) Nr. 193/2007 (5) piemēroja galīgos kompensācijas maksājumus vēl uz pieciem gadiem.

                     (5)

                     Vēlāk pēc daļējām starpposma pārskatīšanām kompensācijas pasākumi tika grozīti ar Padomes Regulu (EK) Nr. 1286/2008 (6) un Padomes Īstenošanas regulu (ES) Nr. 906/2011 (7).

                     (6)

                     Vēlāk ar Padomes Īstenošanas regulu (ES) Nr. 559/2012 (8) veiktā daļējā starpposma pārskatīšana tika izbeigta bez spēkā esošo pasākumu grozīšanas.

                     (7)

                     Pēc vēl vienas termiņbeigu pārskatīšanas Padome ar Regulu (EK) Nr. 461/2013 (9) piemēroja galīgos kompensācijas maksājumus vēl uz pieciem gadiem.

                     (8)

                     Komisija ar Īstenošanas lēmumu 2014/109/ES (10) atsauca saistību pieņemšanu sakarā ar izmaiņām apstākļos, kuros saistības tika pieņemtas.

                     (9)

                     Pēc divām daļējām starpposma pārskatīšanām Komisija ar Īstenošanas regulu (ES) 2015/1350 (11) grozīja spēkā esošo kompensācijas pasākumu līmeni attiecībā uz PET importu no Indijas.

                     (10)

                     Pēc divām daļējām starpposma pārskatīšanām Komisija ar Īstenošanas regulu (ES) 2018/1468 (12) (“2018. gada regula”) grozīja spēkā esošo kompensācijas pasākumu līmeni.

                     (11)

                     Pēc visnesenākās termiņbeigu pārskatīšanas Komisija ar Īstenošanas regulu (ES) 2019/1286 (13) piemēroja galīgos kompensācijas maksājumus vēl uz pieciem gadiem (“2019. gada termiņbeigu pārskatīšana”). Šie pasākumi, kuri patlaban ir spēkā (“spēkā esošie pasākumi”), ietver specifiskus maksājumus diapazonā no 0 EUR/t līdz 74,6 EUR/t individuāli uzskaitītajiem Indijas ražotājiem ar atlikušo likmi 69,4 EUR/t, kas noteikta visu pārējo ražotāju izcelsmes importam.

               1.2.   Daļējas starpposma pārskatīšanas sākšana

                     (12)

                     Ar 2018. gada regulu Komisija grozīja to kompensācijas pasākumu līmeni, kuri bija spēkā attiecībā uz diviem ražotājiem eksportētājiem, uz ko attiecās pārskatīšana, un secināja, ka atšķirībā no sākotnējās izmeklēšanas specifiski maksājumi, iespējams, vairs nav vispiemērotākais pasākumu veids.

                     (13)

                     Tomēr Komisija arī norādīja, ka tā nevar mainīt pasākumu veidu minētajās pārskatīšanās, jo tā pabeidza divas daļējas starpposma pārskatīšanas, kas attiecās tikai uz divu ražotāju eksportētāju subsidēšanu.

                     (14)

                     Tādējādi Komisija 2019. gada 25. martā saskaņā ar pamatregulas 19. panta 1. punktu sāka ex officio daļējas starpposma pārskatīšanas izmeklēšanu, kas attiecās tikai uz Indijas izcelsmes PET importam piemērojamo pasākumu veidu (14) (“paziņojums par procedūras sākšanu”). Procedūras sākšanu atbalstīja Eiropas PET ražotāju komiteja (“CPME”) – Eiropas tirdzniecības asociācija, kas pārstāv visus Eiropas PET sveķu ražotājus.

                     (15)

                     Paziņojumā par procedūras sākšanu Komisija norādīja – ir pietiekami pierādījumi tam, ka ir mainījušies apstākļi, pamatojoties uz kuriem tika noteikti spēkā esošie pasākumi, un ka šīs pārmaiņas ir ilglaicīgas. Šie pierādījumi ir saistīti ar cenu dinamikas un antidempinga un kompensācijas pasākumu īpašo kontekstu sākotnējā izmeklēšanā, kā arī ar to, ka pieaug tādu subsīdiju nozīme, kuras sniedz finansiālu ieguvumu, kas galvenokārt ir proporcionāls eksporta vērtībai.

               1.3.   Ieinteresētās personas

                     (16)

                     Paziņojumā par procedūras sākšanu Komisija aicināja ieinteresētās personas pieteikties, lai piedalītos izmeklēšanā. Bez tam Komisija par pārskatīšanas sākšanu īpaši informēja zināmos Savienības ražotājus, zināmos ražotājus eksportētājus, Indijas iestādes, zināmos importētājus un lietotājus un aicināja tos piedalīties.

                     (17)

                     Ieinteresētajām personām bija iespēja sniegt piezīmes par izmeklēšanas sākšanu un prasīt, lai tās uzklausītu Komisija un/vai tirdzniecības procedūru uzklausīšanas amatpersona.

                     (18)

                     Eiropas tirdzniecības apvienība, kas pārstāv PET ražotājus, viens Indijas ražotājs eksportētājs un seši lietotāji sniedza piezīmes par izmeklēšanas sākšanu. Pieteicās arī divi citi ražotāji eksportētāji, bet tie nesniedza piezīmes par procedūras sākšanu.

                     (19)

                     Komisija 2019. gada 11. jūnijā uzklausīja trīs lietotājus, kas pieteicās.

               1.4.   Informācijas izpaušana

                     (20)

                     Indijas valdība (“IV”) un citas ieinteresētās personas 2020. gada 6. aprīlī tika informētas par būtiskajiem faktiem un apsvērumiem, uz kuru pamata Komisija plāno ierosināt mainīt to pasākumu veidu, kas piemērojami PET importam no Indijas. Tām tika dots samērīgs laiks piezīmju sniegšanai.

                     (21)

                     Indijas valdība un viens ražotājs eksportētājs iesniedza piezīmes par šo informācijas izpaušanu, kuras tika pienācīgi ņemtas vērā, kā izklāstīts turpmāk.

               2.   PĀRSKATĀMAIS RAŽOJUMS UN LĪDZĪGAIS RAŽOJUMS

         2.1.   Pārskatāmais ražojums

                     (22)

                     Pārskatāmais ražojums ir tāds pats kā sākotnējā izmeklēšanā, proti, Indijas izcelsmes polietilēntereftalāts (“PET”), kura viskozitātes koeficients ir 78 ml/g vai lielāks atbilstīgi ISO standartam 1628-5 un kuru pašlaik klasificē ar KN kodu 3907 61 00 (“pārskatāmais ražojums”).

               2.2.   Līdzīgais ražojums

                     (23)

                     Komisija uzskatīja, ka Indijā ražotajam un uz Savienību eksportētajam pārskatāmajam ražojumam, un ražojumam, ko Savienības ražošanas nozare ražo un pārdod Savienībā, ir vienādas fizikālās un ķīmiskās pamatīpašības un vienādi pamatlietojumi. Tāpēc tie tika uzskatīti par līdzīgiem ražojumiem pamatregulas 2. panta c) punkta nozīmē.

               3.   IZMEKLĒŠANA

         3.1.   Konteksts

                     (24)

                     Sākotnējā izmeklēšanā tika noteikti specifiski kompensācijas maksājumi (pretēji ad valorem likmēm). Šie pasākumi tika papildināti ar specifiskiem antidempinga maksājumiem (15), kas tika noteikti tajā pašā dienā. Tolaik tika uzskatīts, ka piemērotāk ir noteikt specifiskus maksājumus, nevis ad valorem maksājumus (pamatojoties uz faktisko eksporta cenu līmeni). Šī izvēle tika izdarīta, lai izvairītos no tā, ka jēlnaftas cenu svārstību izraisīto PET cenu svārstību rezultātā tiktu iekasēti lielāki maksājumi (16).

                     (25)

                     Padome 2013. gadā izbeidza antidempinga pasākumus (17), savukārt kompensācijas maksājumi tika vairākkārt pārskatīti un pašlaik svārstās no 0 līdz 74,6 EUR par tonnu.

                     (26)

                     Komisija 2018. gada regulā norādīja, ka atšķirībā no sākotnējās izmeklēšanas specifiskie maksājumi varētu vairs nebūt vispiemērotākais pasākumu veids, lai kompensētu piešķirtās subsīdijas. Tas ir tāpēc, ka divas galvenās subsīdiju shēmas (Nodokļu atmaksas shēma (“DDS”) un Indijas preču eksporta shēma (“MEIS”), kuras pārskatīšanas izmeklēšanas periodā bija pieejamas PET ražotājiem eksportētājiem, sniedza finansiālu ieguvumu, kas bija lielākoties saistīts ar eksporta cenu.

                     (27)

                     Komisijas analīzes pamatā bija 2018. gada regulas konstatējumi. Šie konstatējumi tika uzskatīti par ilglaicīgiem, un tos apstiprināja arī 2019. gada termiņbeigu pārskatīšana. Minēto konstatējumu pamatā bija pārbaudīti dati, ko sniedza Indijas valdība un divi ražotāji eksportētāji, proti, IVL Dhunseri Petrochem Industries Private Limited (“Dhunseri”) un Reliance Industries Limited (“Reliance”). Šie ražotāji eksportētāji veidoja gandrīz visu PET eksportu no Indijas uz ES 2019. gada termiņbeigu pārskatīšanā noteiktajā pārskatīšanas izmeklēšanas periodā (no 2017. gada 1. aprīļa līdz 2018. gada 31. martam). Tiem piemēro kompensācijas maksājumus attiecīgi 18,73 EUR par tonnu un 29,21 EUR par tonnu (pamatojoties attiecīgi uz ad valorem subsīdijas likmi 2,3 % un 4 % apmērā).

                     (28)

                     Savās piezīmēs par galīgo informācijas izpaušanu ražotājs eksportētājs atkārtoja savas izmeklēšanas sākšanas laikā izteiktās piezīmes attiecībā uz ex officio uzsākšanu – tās ir apkopotas 50. apsvērumā. Savās piezīmēs par galīgo informācijas izpaušanu IV izteica līdzīgus apsvērumus. Komisija jau ir izskatījusi šīs piezīmes 51. apsvērumā. Tāpēc šie apgalvojumi tika noraidīti.

               3.2.   Pašreizējo maksājumu mērķis un ietekme

                     (29)

                     Saskaņā ar pamatregulas 1. panta 1. punktu kompensācijas maksājumu var noteikt, lai kompensētu jebkuru subsīdiju, kas tieši vai netieši piešķirta par jebkura tāda ražojuma izgatavošanu, ražošanu, eksportu vai pārvadāšanu, kura laišana brīvā apgrozībā Savienībā rada kaitējumu.

                     (30)

                     Saskaņā ar pamatregulas 19. panta 2. punktu Komisija var pārskatīt pasākumu turpmāku piemērošanu, ja ir pietiekami pierādījumi, ka spēkā esošais pasākums nav vai vairs nav pietiekams, lai neitralizētu kompensējamo subsīdiju, kas rada kaitējumu. Ja izmeklēšanā pierādās, ka apgalvojumi ir patiesi, kompensācijas maksājumi var tikt palielināti, lai sasniegtu cenu paaugstinājumu, kas vajadzīgs subsīdijas neitralizēšanai.

                     (31)

                     Tāpēc no šiem diviem noteikumiem skaidri izriet, ka kompensācijas maksājuma mērķis ir kompensēt vai neitralizēt subsīdiju.

                     (32)

                     Pašreizējie subsidēšanas apjomi, kas noteikti 2018. gada regulā, galvenokārt balstās uz divām subsīdiju shēmām, proti, DDS un MEIS. Šīs shēmas veido 97 % un 89 % no subsīdiju apjomiem, kas tolaik tika noteikti attiecīgi Dhunseri un Reliance. Ar šīm divām shēmām IV pārmērīgi atmaksā ražotājiem eksportētājiem procentuālu daļu no atbilstīgo eksportēto ražojumu vidējās eksporta vērtības. Tāpēc, jo lielāka ir vienas eksporta tonnas vērtība, jo lielāka ir pārmērīgā atmaksājuma summa, ko ražotāji eksportētāji atgūst, un līdz ar to arī subsidēšanas apjoms. Tas nozīmē, ka kompensējamo subsīdiju apjoms palielinās līdz ar eksporta cenas pieaugumu.

                     (33)

                     Kad šie maksājumi 2018. gadā tika noteikti, subsīdijas apjomi tika pārrēķināti specifiskos maksājumos, pamatojoties uz ražotāju eksportētāju, kas sadarbojās, PET cenām minētajā izmeklēšanā noteiktajā pārskatīšanas izmeklēšanas periodā, proti, no 2016. gada 1. aprīļa līdz 2017. gada 31. martam. Šīs cenas minētajā periodā bija salīdzinoši zemas – no aptuveni 730 EUR līdz 815 EUR par tonnu atkarībā no ražotāja eksportētāja. Saskaņā ar 2019. gada termiņbeigu pārskatīšanu Indijas izcelsmes PET vidējā importa cena 2016. gadā bija īpaši zema –776 EUR par tonnu (18). Tās bija zemākās gada vidējās cenas visā minētās regulas attiecīgajā periodā (no 2014. gada 1. janvāra līdz 2018. gada 31. martam). Vidējā PET importa cena no Indijas 2019. gada termiņbeigu pārskatīšanā noteiktajā pārskatīšanas izmeklēšanas periodā (no 2017. gada 1. aprīļa līdz 2018. gada 31. martam), kas ir visnesenākais Komisijas izmeklētais periods saistībā ar PET importu no Indijas, bija 916 EUR par tonnu (19). Tā kā atbilstīgi 32. apsvērumam PET eksporta no Indijas subsidēšana ir proporcionāli saistīta ar eksporta cenu, specifiskie maksājumi, kas aprēķināti pēc cenām no 2016. gada 1. aprīļa līdz 2017. gada 31. martam, nebūtu pietiekami, lai kompensētu subsidēšanu, kuras pamatā ir cenas no 2017. gada 1. aprīļa līdz 2018. gada 31. martam.

                     (34)

                     Tāpēc Komisija uzskatīja, ka, ņemot vērā šīs konkrētās subsidēšanas raksturu, specifiskie maksājumi var būt nepietiekami, lai to kompensētu, kā prasīts pamatregulas 1. panta 1. punktā. Šim nolūkam ir labāk piemēroti ad valorem maksājumi.

               3.3.   Apstākļu maiņa un tās ilglaicīgums

                     (35)

                     Kā norādīts iepriekš, pamatojoties uz Savienības interesēm, specifiskie maksājumi sākotnējā izmeklēšanā tika uzskatīti par piemērotākiem, lai izvairītos no tā, jēlnaftas cenu svārstību izraisīto PET cenu svārstību rezultātā tiktu iekasēti lielāki maksājumi. Lai gan jēlnaftas cenas un tādējādi arī PET cenas turpina svārstīties, lēmums noteikt fiksētus maksājumus ir jāskata kontekstā, kurā tas tika pieņemts.

                     (36)

                     Pašreizējie apstākļi, kas aprakstīti 32.–34. apsvērumā, ļoti atšķiras no situācijas 2000. gadā, kad kompensācijas maksājumi tika noteikti pirmo reizi. Sākotnējo subsīdiju apjomu pamatā bija trīs subsīdiju shēmas: i) Piešķīrumu shēma ievedmuitas maksājumiem (“DEPS”); ii) Ražošanas līdzekļu eksporta veicināšanas shēma (“EPCGS”); iii) eksportam atbrīvotas rūpniecības zonas (“EPZ”)/uz eksportu orientētas struktūras (“EOU”). Vislabvēlīgākās no tām bija DEPS un EOU/EPZ. Atšķirībā no pašlaik spēkā esošajām shēmām tās automātiski nedeva tiesības uz kompensāciju, pamatojoties uz eksportēto vērtību.

                     (37)

                     Saskaņā ar DEPS eksportētājam tika piešķirta kredīta licence preču (piemēram, izejmateriālu vai ražošanas līdzekļu) importam. Ieguvums un tādējādi subsidēšana notika, importējot šīs preces, nevis eksportējot PET. Lai gan eksporta vērtība noteica subsidēšanas maksimālo robežu, ko ražotājs eksportētājs varēja saņemt, pati subsidēšana tika noteikta pēc importa līmeņa. EPZ/EOU, kas veidoja gandrīz visu subsīdijas apjomu (13,5 no 13,9 %) un kas attiecas uz struktūru, kura tagad ir Dhunseri (20), veidoja dažādi mehānismi (21). Neviens no tiem nebija vienkāršs maksājums, kas saistīts ar eksportēto vērtību, kā tas ir pašlaik piemērojamo DDS un MEIS shēmu gadījumā.

                     (38)

                     Piezīmēs par galīgo informācijas izpaušanu ražotājs eksportētājs atkārtoja savas izmeklēšanas sākšanas laikā izteiktās piezīmes attiecībā uz to, ka subsīdiju shēmas nav mainījušās, kā izklāstīts 59. un 60. apsvērumā. Ražotājs eksportētājs atgādināja, ka lietas materiāliem pievienotajā informācijā par procedūras sākšanu Komisija norādīja, ka 79 % no sākotnējā izmeklēšanā konstatētās subsidēšanas izrietēja no shēmas, kas sniedza ieguvumu proporcionāli eksporta cenai. Ražotājs eksportētājs apgalvoja, ka tas ir tikai nedaudz mazāk nekā no DDS un MEIS izrietošās subsidēšanas īpatsvars, kas konstatēts 2018. gada regulā un 2019. gada termiņbeigu pārskatīšanā. Ražotājs eksportētājs arī apgalvoja, ka absolūtā izteiksmē subsīdijas, kas piešķirtas saistībā ar eksporta cenu, faktiski ir mazāk dominējošas nekā tas bija sākotnējās izmeklēšanas laikā. Visbeidzot, ražotājs eksportētājs apgalvoja, ka MEIS tiks pārtraukta un aizstāta ar tādu shēmu, kas ir atbilstīga PTO.

                     (39)

                     Komisija norādīja, ka lietas materiāliem pievienotajā informācijā par procedūras sākšanu ir minēts, ka 79 % no sākotnējā izmeklēšanā konstatētās subsidēšanas izrietēja no shēmas (DEPB Post-export), ar ko tika sniegts finansiāls ieguvums, par kuru tika konstatēts, ka tas ir proporcionāls eksporta cenai. Šīs saiknes būtību un atšķirību no DDS un MEIS Komisija sīkāk izskaidroja 36. un 37. apsvērumā, un piezīmēs par galīgo informācijas izpaušanu ražotājs eksportētājs to neapstrīdēja.

                     (40)

                     Attiecībā uz piezīmi par MEIS Komisija norādīja, ka šī daļējā starpposma pārskatīšana neattiecas uz šīs shēmas nākotni un iespējamās aizstāšanas shēmas saderību ar PTO noteikumiem.

                     (41)

                     Tāpēc šie apgalvojumi tika noraidīti.

                     (42)

                        PET cenu svārstības bija iemesls specifisku maksājumu noteikšanai 2000. gadā – tobrīd nebija tiešas saiknes starp saņemto subsidēšanas apjomu un ražotāju eksportētāju eksporta cenām. Turpretī 2020. gadā lielākā daļa no Indijas uz Savienību eksportētā PET subsidēšanas ir tieši saistīta ar šā eksporta vērtību. Vienīgais piemērotais risinājums ir sasaistīt maksājumu summu ar to pašu vērtību, izmantojot ad valorem maksājumus.

                     (43)

                     Lai gan šajā pārskatīšanā netiek veikta jauna Savienības interešu pārbaude, tiek norādīts, ka paredzamās par tonnu piemērojamā maksājuma svārstības lietotājiem 2020. gadā radītu daudz mazāk problēmu nekā 2000. gadā. 2000. gadā noteiktās kompensācijas maksājuma likmes bija ne tikai augstākas (līdz pat 8,2 % un 13,9 % 2005. gadā, kad Dhunseri sāka eksportēt), bet tās tika noteiktas kopā ar antidempinga maksājumiem, tādējādi kopā maksājuma likmes bija robežās no 30 % līdz 44,3 %. Līdz ar to pēkšņs PET cenas par tonnu pieaugums lietotājiem būtu radījis vairāk problēmu. Savukārt augstākais ad valorem maksājums, kas pašlaik būtu piemērojams lielākajai daļai patreizējā importa, būtu tikai līdz 4 %.

                     (44)

                     Savās piezīmēs par galīgo informācijas izpaušanu ražotājs eksportētājs apgalvoja, ka naftas cenas pēc 2014. gada aizvien ir nepastāvīgas, īpaši 2020. gadā. Ražotājs eksportētājs norādīja – Komisija informācijas izpaušanā konstatēja, ka naftas cenas kopš 2014. gada ir stabilas un šī stabilitāte attaisno pasākuma maiņu uz ad valorem likmēm. Tāpat ražotājs eksportētājs minēja, ka pasākuma maiņa uz ad valorem likmēm, pamatojoties uz Komisijas argumentu par stabilām jēlnaftas cenām, bija nepamatota.

                     (45)

                     Komisija norāda, ka šajā piezīmē tiek sagrozīta Komisijas nostāja par naftas cenu svārstībām un to ietekmi uz šajā pārskatīšanā izdarītajiem secinājumiem. Kā minēts 35. apsvērumā, Komisija skaidri atzina, ka PET cenas un jēlnaftas cenas pēc pēdējās termiņbeigu pārskatīšanas 2014. gadā turpināja svārstīties. Kā turpmāk norādīts 58. apsvērumā, Komisija uzskatīja, ka ad valorem maksājums ir piemērotāks, lai precīzi kompensētu subsīdiju, kas svārstās kopā ar PET un jēlnaftas cenu. Tāpēc šis apgalvojums tika noraidīts.

                     (46)

                     Šī apstākļu maiņa ir ilglaicīga. To apstiprināja 2018. gada regula, kurā divu galveno shēmu (DDS un MEIS) raksturs un izplatība tika atzīta par ilglaicīgu (22).

                     (47)

                     Savās piezīmēs par galīgo informācijas izpaušanu IV apgalvoja – Komisijas apgalvojums, ka dažas izmaiņas ir ilglaicīgas, ir nepareizs. IV minēja, ka tas īpaši attiecas uz jēlnaftas cenām, kas ir zemākas par jēlnaftas cenām 2000. gadā.

                     (48)

                     Attiecībā uz jēlnaftas cenu svārstībām, kas ir vienīgais IV minētais nepareizais elements apstākļu maiņas ilglaicīguma novērtējumā, Komisija atkārtoja savus argumentus 45. apsvērumā. Tāpēc šis apgalvojums tika noraidīts.

               3.4.   Ieinteresēto personu sniegtā informācija procedūras sākšanas brīdī

                     (49)

                     Eiropas PET ražotāju asociācija atbalstīja pārskatīšanas sākšanu.

                     (50)

                     Ražotājs eksportētājs apgalvoja, ka ex officio procedūras sākšana ir nelikumīga, piebilstot, ka Komisija ir pakļāvusies CPME pieprasījumam sākt šo pārskatīšanu, neraugoties uz to, ka netika sniegti nekādi pierādījumi vai informācija. Ražotājs eksportētājs arī apgalvoja, ka Komisija nevarēja noraidīt pārskatīšanas pieprasījumu, vienlaikus uzsākot pārskatīšanu pēc savas iniciatīvas. Ražotājs eksportētājs uzskatīja, ka ir pārkāptas pamatregulas 19. panta 2. punkta un PTO Nolīguma par subsīdijām un kompensācijas pasākumiem (“SKP nolīgums”) 21. panta 2. punkta procedūras prasības.

                     (51)

                        CPME e-pasta vēstulē ir ņemti vērā Komisijas apgalvojumi 2018. gada regulā, kas apkopoti iepriekš 27. apsvērumā. CPME savā e-pastā norāda, ka atbalsta Komisijas argumentāciju, un lūdz Komisiju veikt nepieciešamos pasākumus. CPME e-pastā nav ietverts termins “pārskatīšanas pieprasījums”. Tā tikai atbalsta šādas pārskatīšanas iespējamu uzsākšanu, ja Komisija to uzskatītu par lietderīgu. Komisija nevarēja noraidīt pārskatīšanas pieprasījumu, kas netika iesniegts. Kā norādīts paziņojumā par procedūras sākšanu, pārskatīšanu uzsāka Komisija pēc savas iniciatīvas saskaņā ar pamatregulas 19. panta 1. punktu, kas atbilst SKP nolīguma 21. panta 2. punktam. Tāpēc šis apgalvojums tika noraidīts.

                     (52)

                     Ražotājs eksportētājs arī apgalvoja, ka maksājumi bijuši spēkā 20 gadus un ka Komisijai beidzot būtu jāļauj tiem beigties, jāvēro tirgus reakcija un pēc tam, ja tas vispār būtu nepieciešams, jāuzsāk jauna, atsevišķa izmeklēšana.

                     (53)

                     Komisija norādīja, ka šī daļējā starpposma pārskatīšanas izmeklēšana attiecas tikai uz pasākumu veidu. Pasākumu turpināšana vai beigšanās nesen tika izmeklēta 2019. gada termiņbeigu pārskatīšanā, kurā ražotājs eksportētājs sadarbojās. Minētajā pārskatīšanā tika konstatēts, ka būtu jāsaglabā kompensācijas pasākumi, kas piemērojami Indijas izcelsmes PET importam. Tāpēc šis apgalvojums tika noraidīts.

                     (54)

                     Ražotājs eksportētājs arī apgalvoja, ka nav pamata veikt daļēju starpposma pārskatīšanu vai mainīt pasākumu veidu. Antidempinga pasākumu beigšanās un saistību atsaukšana gandrīz pirms sešiem gadiem neietekmējot pašreizējo kompensācijas pasākumu efektivitāti. Turklāt ražotājs eksportētājs apgalvoja, ka subsīdiju shēmās nav izmaiņu un ka jēlnaftas cena ir svārstījusies un paaugstinājusies pirms starpposma pārskatīšanas uzsākšanas, un joprojām ir nepastāvīga.

                     (55)

                     Kā Komisija norāda 32. un 34. apsvērumā, pretēji situācijai, kad kompensācijas maksājums tika sākotnēji noteikts, specifiskā kompensācijas maksājuma likmes vairs nav piemērotas, lai pilnībā kompensētu pašreizējo subsidēšanas līmeni, kurš svārstās kopā ar PET cenām. Piesaistot maksājuma summu PET cenai, izmantojot ad valorem maksājumus, Komisija labāk nodrošinās, ka subsidēšanas līmenis tiek neitralizēts. Attiecībā uz saikni starp antidempinga maksājumu pārtraukšanu un apstākļu maiņu Komisija atgādināja 43. apsvērumā minēto. Kopējais maksājumu līmenis bija daļa no konteksta, kurā 2000. gadā tika pieņemts lēmums piemērot specifiskus maksājumus, un šis konteksts vairs nepastāv. Tāpēc šie apgalvojumi tika noraidīti.

                     (56)

                     Attiecībā uz apgalvojumu, ka apstākļi ir mainījušies jau pirms kāda laika, Komisija norāda, ka pasākumu veida pārskatīšanas uzsākšanai termiņa nav. Kopš šīm izmaiņām nav veikta pārskatīšana, ar ko būtu bijis iespējams risināt šo situāciju, jo vienīgā procedūra, kas sākta kopš izmaiņu veikšanas, bija daļēja starpposma pārskatīšana, kura attiecās tikai uz subsidēšanu, ko saņēma divi ražotāji eksportētāji, kā arī termiņbeigu pārskatīšanas. Šī pārskatīšana ir pirmā izmeklēšana kopš apstākļu maiņas, ar ko īpaši pievēršas specifisko maksājumu efektivitātei attiecībā uz visiem ražotājiem eksportētājiem. Tādēļ arī šis apgalvojums tika noraidīts.

                     (57)

                     Ražotājs eksportētājs arī apgalvoja, ka fiksētais maksājums joprojām ir atbilstošs, lai izvairītos no tā, ka jēlnaftas cenu svārstību dēļ notiekošās PET cenu svārstības izraisītu pārmērīgu un nepamatotu maksājumu iekasēšanu.

                     (58)

                     Kā norādīts 32. un 34. apsvērumā, Komisija uzskata, ka ad valorem maksājums ir piemērotāks, lai precīzi kompensētu subsīdiju, kas svārstās kopā ar PET un jēlnaftas cenu. Nav skaidrs, kāpēc šāds maksājums būtu nepamatots. Tāpēc šis apgalvojums tika noraidīts.

                     (59)

                     Visbeidzot, ražotājs eksportētājs apgalvoja, ka subsīdiju shēmas nav mainījušās, jo 2000. gadā kompensētā DEPB ir līdzīga DDS un MEIS.

                     (60)

                     Komisija jau 37. apsvērumā norādīja, ka DEPB atšķiras no DDS vai MEIS ar to, ka ieguvuma un tādējādi subsidēšanas pamatā bija izejmateriālu vai ražošanas līdzekļu imports, nevis attiecīgā gatavā ražojuma eksports. Tādējādi faktu ziņā šis apgalvojums bija nepareizs un tādējādi tika noraidīts.

                     (61)

                     Seši lietotāji apgalvoja, ka, mainot pasākumu veidu no specifiskajiem nodokļiem uz ad valorem maksājumiem, palielinātos cenu svārstības un palielinātos faktiskais maksājums (un tādējādi arī ražojuma kopējā cena), kas kaitētu visu pakārtoto lietotāju darījumdarbības ilgtspējai. Tie arī norādīja, ka izmaksu pieaugums samazinātu to peļņu un konkurētspēju.

                     (62)

                     Komisija jau 34. apsvērumā norādīja, ka galveno shēmu uzbūves dēļ subsidēšanas līmenis ir galvenokārt saistīts ar PET cenu līmeni. Vienīgais veids, kā to pienācīgi kompensēt, ir izveidot pasākumu, kas ir saistīts arī ar eksporta cenu līmeni. Tie būtu ad valorem maksājumi. Pārmaiņa uz ad valorem maksājumiem nenozīmē, ka PET cenas automātiski paaugstināsies. Ja eksporta cenas samazināsies, kā tika novērots 2019. gadā, samazināsies arī piemērojamie maksājumi. Turklāt, kā norādīts 43. apsvērumā, ad valorem maksājumi divu galveno Indijas ražotāju eksportētāju veiktajam importam būtu zemi (2,3 % un 4 %) un tos nevar uzskatīt par tādiem, kas kaitē pakārtoto lietotāju darījumdarbības ilgtspējai. Tāpēc šie apgalvojumi tika noraidīti.

                     (63)

                     Lietotāji apgalvoja, ka Eiropas PET ražotāju uzstādītā jauda nav pietiekama, lai apmierinātu PET iekšējo pieprasījumu.

                     (64)

                     Kā norādīts 2019. gada termiņbeigu pārskatīšanā, Savienības ražošanas nozarei ir pietiekama jauda, lai segtu 85 % no kopējā pašreizējā iekšzemes patēriņa. Turklāt ir pieejams arī imports no citām valstīm, kurām nepiemēro pasākumus, savukārt vēl viens avots ir PET reciklēšana. Turklāt pašreizējās pārskatīšanas izmeklēšanas mērķis nav palielināt PET importam no Indijas piemērojamo maksājumu, bet gan, ņemot vērā pašreizējos apstākļus, ar ad valorem maksājumiem pienācīgi kompensēt faktisko subsidēšanu. Ņemot vērā jēlnaftas cenas 2020. gada pirmā ceturkšņa beigās, šīs izmaiņas, visticamāk, izraisīs PET cenu pazemināšanos. Tāpēc šie apgalvojumi tika noraidīti.

                     (65)

                     Lietotāji arī apgalvoja, ka Indijas izcelsmes polietilēntereftalāta imports nenodara kaitējumu Eiropas PET ražotājiem. Gluži pretēji, tie ilgstoši piedzīvojuši neparasti lielas peļņas periodu.

                     (66)

                     Šī daļējās starpposma pārskatīšanas izmeklēšana attiecas tikai uz Indijas izcelsmes PET importam noteikto pasākumu veidu. Tomēr Komisija norādīja, ka kaitējuma analīze ir veikta pēdējā termiņbeigu pārskatīšanā, kas tika pabeigta 2019. gada jūlijā. Minētajā pārskatīšanā tika konstatēts, ka Savienības ražošanas nozarei pārskatīšanas izmeklēšanas periodā nav nodarīts būtisks kaitējums, bet tās stāvoklis joprojām ir nestabils, par ko liecina zemā rentabilitāte. Tāpēc šie apgalvojumi tika noraidīti.

               4.   SECINĀJUMS

                     (67)

                     Izmeklēšanā tika konstatēts, ka spēkā esošajiem kompensācijas pasākumiem vajadzētu būt atbilstoša līmeņa ad valorem maksājumiem, kā noteikts jau vairākās iepriekšējās izmeklēšanās (23).

                     (68)

                     Piezīmēs par galīgo informācijas izpaušanu IV un ražotājs eksportētājs apgalvoja – ja Komisija nolemj mainīt pasākumu veidu uz ad valorem maksājumiem, tai būtu jāpiemēro subsīdijas likme, kas noteikta 2019. gada termiņbeigu pārskatīšanā, proti, 3,6 %.

                     (69)

                     Komisija norādīja, ka šī daļējā starpposma pārskatīšana attiecas tikai uz pasākumu veidu un neattiecas uz to līmeni. Komisija norāda – lai gan pašreizējais maksājuma līmenis tika noteikts 2018. gada regulā, pašlaik spēkā esošie pasākumi tika noteikti 2019. gada termiņbeigu pārskatīšanā. Reliance gadījumā šie pasākumi ir 29,21 EUR par tonnu, pamatojoties uz 4 % subsīdijas likmi. Saskaņā ar šo daļējo starpposma pārskatīšanu nevar noteikt citus ad valorem maksājumus, jo šādas izmaiņas neietilpst šīs pārskatīšanas tvērumā, kā norādīts paziņojumā par procedūras sākšanu. Tāpēc šis apgalvojums tika noraidīts.

                     (70)

                     Ņemot vērā iepriekš minēto analīzi, Komisija secināja, ka apstākļi ir mainījušies un specifisko maksājumu izmantošana vairs nav piemērota, lai kompensētu faktisko subsidēšanas līmeni. Tā kā iespēja, ka subsidēšana turpināsies, jau ir apstiprināta 2019. gada termiņbeigu pārskatīšanā, pasākumu veids mainīsies no specifiskiem maksājumiem uz ad valorem kompensācijas maksājumiem.

                     (71)

                     Piezīmēs par galīgo informācijas izpaušanu IV un ražotājs eksportētājs apgalvoja, ka maksājumi par PET importu no Indijas bijuši spēkā divas desmitgades un tiem būtu jābeidzas, jo galīgais mērķis ir pasākumu izbeigšana, taču pasākumu turpināšana ir izņēmums. Turklāt IV un ražotājs eksportētājs norādīja, ka sākotnējie sūdzības iesniedzēji ir nozuduši un ka Komisija tagad aizsargā ražotājus ārpus iekšzemes ražošanas nozares.

                     (72)

                     Ražotājs eksportētājs arī apgalvoja, ka Indorama Ventures Europe B.V. būtu jāsvītro no pašreizējās ES ražošanas nozares tvēruma. Ražotājs eksportētājs tāpat norādīja, ka pasākumi nav Savienības interesēs, jo tie kaitē visu pakārtoto lietotāju un patērētāju darījumdarbības ilgtspējai. Visbeidzot, ražotājs eksportētājs apgalvoja, ka, atļaujot turpināt pasākumus, tiek diskriminēta Indija un jo īpaši šis ražotājs eksportētājs.

                     (73)

                     Komisija norādīja, ka neviens no šiem apsvērumiem neietilpst šīs daļējās starpposma pārskatīšanas izmeklēšanas tvērumā – tā attiecas uz pasākumu veidu. Komisija arī norādīja, ka 2019. gada termiņbeigu pārskatīšanā, kurā sadarbojās gan IV, gan ražotājs eksportētājs, nesen tika nolemts, ka pasākumu pagarināšana ir pamatota saskaņā ar piemērojamo tiesisko regulējumu. Komisija atgādināja, ka atbilstīgi pamatregulas 19. panta 2. punktam ražotāji eksportētāji var pieprasīt Komisijai sākt subsidēšanas līmeņa pārskatīšanu, ja tie uzskata, ka pamatojums, kā dēļ šāda pārskatīšana būtu nepieciešama, ir ilglaicīgs.

                     (74)

                     Tāpēc šie apgalvojumi tika noraidīti.

                     (75)

                     Šajā regulā noteiktie pasākumi ir saskaņā ar atzinumu, ko sniegusi komiteja, kura izveidota ar 15. panta 1. punktu Eiropas Parlamenta un Padomes Regulā (ES) 2016/1036 (24),

               IR PIEŅĒMUSI ŠO REGULU.

            1. pants
            Tabulu Īstenošanas regulas (ES) 2019/1286 1. panta 2. punktā aizstāj ar šādu:

                        Uzņēmums

                        Kompensācijas maksājums (%)

                        Taric
                        papildu kods

                        Futura Polyesters Ltd

                        0

                        A184

                        IVL Dhunseri Petrochem Industries Private Limited

                        2,3

                        C380

                        Pearl Engineering Polymers Ltd

                        13,8

                        A182

                        Reliance Industries Limited

                        4,0

                        A181

                        Senpet Ltd

                        4,43

                        A183

                        Visi pārējie uzņēmumi

                        13,8

                        A999

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 2. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 55. lpp.

            (2)  Padomes Regula (EK) Nr. 2603/2000 (2000. gada 27. novembris), ar ko nosaka galīgu kompensācijas maksājumu un galīgi iekasē pagaidu maksājumu, kurš noteikts par dažu Indijas, Malaizijas un Taizemes izcelsmes polietilēna tereftalātu importu, un izbeidz antisubsidēšanas procedūru attiecībā uz dažu Indonēzijas, Korejas Republikas un Taivānas izcelsmes polietilēna tereftalātu importu (OV L 301, 30.11.2000., 1. lpp.).

            (3)  Komisijas Lēmums 2000/745/EK (2000. gada 29. novembris), ar ko pieņem piedāvātās saistības sakarā ar antidempinga un antisubsidēšanas procedūrām attiecībā uz tāda polietilēntereftalāta (PET) ievešanu, kura izcelsme ir Indijā, Indonēzijā, Malaizijā, Korejas Republikā, Taivānā un Taizemē (OV L 301, 30.11.2000., 88. lpp.).

            (4)  Padomes Regula (EK) Nr. 1645/2005 (2005. gada 6. oktobris), ar kuru groza Regulu (EK) Nr. 2603/2000, ar ko ievieš galīgu kompensācijas maksājumu konkrēta polietilēntereftalāta importam, kura izcelsme, cita starpā, ir Indijā (OV L 266, 11.10.2005., 1. lpp.).

            (5)  Padomes Regula (EK) Nr. 193/2007 (2007. gada 22. februāris), ar ko piemēro galīgo kompensācijas maksājumu Indijas izcelsmes polietilēntereftalāta (PET) importam pēc pārskatīšanas sakarā ar pasākumu termiņa beigšanos saskaņā ar Regulas (EK) Nr. 2026/97 18. pantu (OV L 59, 27.2.2007., 34. lpp.).

            (6)  Padomes Regula (EK) Nr. 1286/2008 (2008. gada 16. decembris), ar kuru groza Regulu (EK) Nr. 193/2007, ar ko piemēro galīgo kompensācijas maksājumu dažu Indijas izcelsmes polietilēntereftalātu importam, un groza Regulu (EK) Nr. 192/2007, ar ko piemēro galīgo antidempinga maksājumu dažu, inter alia, Indijas izcelsmes polietilēntereftalātu importam (OV L 340, 19.12.2008., 1. lpp.).

            (7)  Padomes Īstenošanas regula (ES) Nr. 906/2011 (2011. gada 2. septembris), ar kuru groza Regulu (EK) Nr. 193/2007, ar ko piemēro galīgo kompensācijas maksājumu Indijas izcelsmes polietilēntereftalāta importam, un Regulu (EK) Nr. 192/2007, ar ko piemēro galīgo antidempinga maksājumu dažu, cita starpā, Indijas izcelsmes polietilēntereftalātu importam (OV L 232, 9.9.2011., 19. lpp.).

            (8)  Padomes Īstenošanas regula (ES) Nr. 559/2012 (2012. gada 26. jūnijs) par daļējas starpposma pārskatīšanas izbeigšanu attiecībā uz kompensācijas pasākumiem, kas piemērojami konkrēta polietilēntereftalāta (PET) importam, kura izcelsme inter alia ir Indijā (OV L 168, 28.6.2012., 6. lpp.).

            (9)  Padomes Īstenošanas regula (ES) Nr. 461/2013 (2013. gada 21. maijs), ar ko pēc termiņa beigu pārskatīšanas saskaņā ar Regulas (EK) Nr. 597/2009 18. pantu nosaka galīgo kompensācijas maksājumu dažu Indijas izcelsmes polietilēntereftalāta (PET) veidu importam (OV L 137, 23.5.2013., 1. lpp.).

            (10)  Komisijas Īstenošanas lēmums 2014/109/ES (2014. gada 4. februāris), ar kuru atceļ Lēmumu 2000/745/EK, ar ko pieņem sakarā ar antidempinga un antisubsidēšanas procedūrām piedāvātās saistības attiecībā uz tāda polietilēntereftalāta (PET) ievešanu, kura izcelsme cita starpā ir Indijā (OV L 59, 28.2.2014., 35. lpp.).

            (11)  Komisijas Īstenošanas regula (ES) 2015/1350 (2015. gada 3. augusts), ar ko groza Padomes Īstenošanas regulu (ES) Nr. 461/2013, ar ko nosaka galīgo kompensācijas maksājumu dažu Indijas izcelsmes polietilēntereftalāta (PET) veidu importam (OV L 208, 5.8.2015., 10. lpp.).

            (12)  Komisijas Īstenošanas regula (ES) 2018/1468 (2018. gada 1. oktobris), ar ko groza Padomes Īstenošanas regulu (ES) Nr. 461/2013, ar ko nosaka galīgo kompensācijas maksājumu dažu Indijas izcelsmes polietilēntereftalāta (PET) veidu importam (OV L 246, 2.10.2018., 3. lpp.).

            (13)  Komisijas Īstenošanas regula (ES) 2019/1286 (2019. gada 30. jūlijs), ar ko pēc termiņbeigu pārskatīšanas, kas veikta, ievērojot Eiropas Parlamenta un Padomes Regulas (ES) 2016/1037 18. pantu, nosaka galīgo kompensācijas maksājumu konkrēta Indijas izcelsmes polietilēntereftalāta (PET) importam (OV L 202, 31.7.2019., 81. lpp.).

            (14)  Paziņojums par daļējas starpposma pārskatīšanas sākšanu attiecībā uz kompensācijas pasākumiem, kas piemērojami konkrēta Indijas izcelsmes polietilēntereftalāta importam (OV C 111, 25.3.2019., 47. lpp.).

            (15)  Noteikti ar Padomes Regulu (EK) Nr. 2604/2000 (2000. gada 27. novembris), ar ko piemēro galīgo antidempinga maksājumu un galīgi iekasē pagaidu maksājumu, kurš uzlikts par dažu tādu polietilēntereftalāta veidu importu, kuru izcelsme ir Indijā, Indonēzijā, Malaizijā, Korejas Republikā, Taivānā un Taizemē (OV L 301, 30.11.2000., 21. lpp.).

            (16)  Iepriekš minētās regulas 99. apsvērums.

            (17)  Padomes Īstenošanas lēmums 2013/226/ES (2013. gada 21. maijs), ar ko noraida priekšlikumu Padomes īstenošanas regulai, ar ko pēc termiņa beigu pārskatīšanas saskaņā ar Regulas (EK) Nr. 1225/2009 11. panta 2. punktu nosaka galīgo antidempinga maksājumu dažu Indijas, Taivānas un Taizemes izcelsmes polietilēntereftalāta veidu importam un izbeidz termiņa beigu pārskatīšanas procedūru attiecībā uz dažu Indonēzijas un Malaizijas izcelsmes polietilēntereftalāta veidu importu, ciktāl šis priekšlikums noteiktu galīgo antidempinga maksājumu dažu Indijas, Taivānas un Taizemes izcelsmes polietilēntereftalāta veidu importam (OV L 136, 23.5.2013., 12. lpp.).

            (18)  125. apsvērums.

            (19)  Turpat.

            (20)  Regula (EK) Nr. 1645/2005.

            (21)  i) Atbrīvojums no ievedmuitas nodokļiem visa veida precēm (ieskaitot ražošanas līdzekļus, izejmateriālus un palīgmateriālus), kuras vajadzīgas izgatavošanai, ražošanai, apstrādei vai saistībā ar to; ii) atbrīvojums no akcīzes nodokļa precēm, kuras tiek iepirktas vietējā tirgū; iii) par vietējā tirgū pirktām precēm samaksāta centralizētā tirdzniecības nodokļa atmaksa; iv) “nodokļu atmaksa visām ražošanas likmēm” attiecībā uz mazutu, kas iepirkts vietējos naftas uzņēmumos; v) iespēja pārdot daļu produkcijas vietējā tirgū, nomaksājot piemērojamos nodokļus gatavajai produkcijai, kā izņēmumu vispārējai prasībai eksportēt visu produkciju; vi) atbrīvojums no ienākuma nodokļa, kas parasti būtu jāmaksā par peļņu no eksporta pārdošanas.

            (22)  Īstenošanas regula (ES) 2018/1468, 122.–131. apsvērums.

            (23)  Attiecīgie līmeņi tika noteikti šādās regulās: attiecībā uz Futura Polyesters Ltd –Regulā (EK) Nr. 2603/2000, visiem pārējiem uzņēmumiem, kā arī Pearl Engineering Polymers Ltd un Senpet Ltd – ar Regulu (EK) Nr. 1286/2008, bet attiecībā uz IVL Dhunseri Petrochem Industries Private Limited un Reliance Industries Limited – ar Īstenošanas regulu (ES) 2018/1468.

            (24)  Eiropas Parlamenta un Padomes Regula (ES) 2016/1036 (2016. gada 8. jūnijs) par aizsardzību pret subsidētu importu no valstīm, kas nav Eiropas Savienības dalībvalstis (OV L 176, 30.6.2016., 21. lpp.).


title: Komisijas Īstenošanas regula (ES) 2020/744 (2020. gada 4. jūnijs), ar kuru groza Īstenošanas regulu (ES) 2016/1800, ar ko nosaka īstenošanas tehniskos standartus attiecībā uz ārējo kredītnovērtēšanas institūciju veiktu kredītnovērtējumu pielīdzinājumu kredītkvalitātes pakāpju objektīvai skalai saskaņā ar Eiropas Parlamenta un Padomes Direktīvu 2009/138/EK (Dokuments attiecas uz EEZ)

text:
                  5.6.2020

                  LV

                  Eiropas Savienības Oficiālais Vēstnesis

                  L 176/4

         KOMISIJAS ĪSTENOŠANAS REGULA (ES) 2020/744
         (2020. gada 4. jūnijs),
         ar kuru groza Īstenošanas regulu (ES) 2016/1800, ar ko nosaka īstenošanas tehniskos standartus attiecībā uz ārējo kredītnovērtēšanas institūciju veiktu kredītnovērtējumu pielīdzinājumu kredītkvalitātes pakāpju objektīvai skalai saskaņā ar Eiropas Parlamenta un Padomes Direktīvu 2009/138/EK
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (2009. gada 25. novembris) 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (1) un jo īpaši tās 109.a panta 1. punktu,
         tā kā:

                     (1)

                     Komisijas Īstenošanas regulas (ES) 2016/1800 (2) pielikumā cita starpā ir precizēta atbilstība starp ārējas kredītnovērtēšanas institūcijas (“ĀKNI”) veiktiem attiecīgajiem kredītnovērtējumiem un kredītkvalitātes pakāpēm, kas noteiktas Komisijas Deleģētās regulas (ES) 2015/35 (3) I sadaļas I nodaļas 2. iedaļā (“Ārējie kredītnovērtējumi”).

                     (2)

                     Pēc jaunākajiem grozījumiem, kuri Īstenošanas regulas (ES) 2016/1800 pielikumā tika ieviesti ar Komisijas Īstenošanas regulu (ES) 2018/633 (4), ir mainījušies kvantitatīvie un kvalitatīvie faktori, kas ir Īstenošanas regulas (ES) 2016/1800 pielikumā minēto kartējumu kredītnovērtējumu pamatā. Turklāt dažas ĀKNI savus kredītnovērtējumus ir attiecinājušas uz jauniem tirgus segmentiem, tā rezultātā iegūstot jaunas reitingu skalas un jaunus kredītreitingu veidus. Tādēļ ir jāatjaunina attiecīgās ĀKNI kartējumi.

                     (3)

                     Kopš Īstenošanas regulas (ES) 2018/633 pieņemšanas vēl viena kredītreitingu aģentūra ir tikusi reģistrēta saskaņā ar Eiropas Parlamenta un Padomes Regulu (EK) Nr. 1060/2009 (5). Tā kā Eiropas Parlamenta un Padomes Regulas (ES) Nr. 575/2013 (6) 136. panta 1. punktā ir paredzēts, ka visām ĀKNI ir jānosaka kartējumi, minētajai nesen reģistrētajai ĀKNI ir jāpiešķir kartējums. Kredītnovērtējumi, ko piemēro nesen reģistrētā ĀKNI, pamatojas uz to pašu metodiku, ko ir piemērojusi tās mātes sabiedrība, proti, trešās valsts ĀKNI, kurai kartējums jau bija noteikts. Tāpēc šajā konkrētajā gadījumā ir lietderīgi, ka nesen reģistrētās ĀKNI kartējums atspoguļo šai trešās valsts ĀKNI noteikto kartējumu.

                     (4)

                     Šī regula ir balstīta uz īstenošanas tehnisko standartu projektu, ko Komisijai kopīgi iesniegušas Eiropas Banku iestāde (EBI), Eiropas Vērtspapīru un tirgu iestāde (EVTI) un Eiropas Apdrošināšanas un aroda pensiju iestāde (EAAPI) (“Eiropas uzraudzības iestādes”).

                     (5)

                     Eiropas uzraudzības iestādes ir veikušas atklātas sabiedriskās apspriešanas par īstenošanas tehnisko standartu projektu, uz kuru balstīta šī regula, izvērtējusi potenciālās saistītās izmaksas un ieguvumus un lūgusi atzinumu no Banku nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1093/2010 (7) 37. pantu; atzinumu no Vērtspapīru un tirgus nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (8) 37. pantu; un atzinumu no Apdrošināšanas un pārapdrošināšanas nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1094/2010 (9) 37. pantu.

                     (6)

                     Tādēļ Īstenošanas regula (ES) 2016/1800 būtu attiecīgi jāgroza,

               IR PIEŅĒMUSI ŠO REGULU.

            1. pants
            Grozījums Īstenošanas regulā (ES) 2016/1800
            Īstenošanas regulas (ES) 2016/1800 pielikumu aizstāj ar šīs regulas pielikumā ietverto tekstu.

            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 4. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 335, 17.12.2009., 1. lpp.

            (2)  Komisijas Īstenošanas regula (ES) 2016/1800 (2016. gada 11. oktobris), ar ko nosaka īstenošanas tehniskos standartus attiecībā uz ārējo kredītnovērtēšanas institūciju veiktu kredītnovērtējumu pielīdzinājumu kredītkvalitātes pakāpju objektīvai skalai saskaņā ar Eiropas Parlamenta un Padomes Direktīvu 2009/138/EK (OV L 275, 12.10.2016., 19. lpp.).

            (3)  Komisijas Deleģētā regula (ES) 2015/35 (2014. gada 10. oktobris), ar ko papildina Eiropas Parlamenta un Padomes Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (OV L 12, 17.1.2015., 1. lpp.).

            (4)  Komisijas Īstenošanas regula (ES) 2018/633 (2018. gada 24. aprīlis), ar kuru groza Īstenošanas regulu (ES) 2016/1800, ar ko nosaka īstenošanas tehniskos standartus attiecībā uz ārējo kredītnovērtēšanas institūciju veiktu kredītnovērtējumu pielīdzinājumu kredītkvalitātes pakāpju objektīvai skalai saskaņā ar Eiropas Parlamenta un Padomes Direktīvu 2009/138/EK (OV L 105, 25.4.2018., 6. lpp.).

            (5)  Eiropas Parlamenta un Padomes Regula (EK) Nr. 1060/2009 (2009. gada 16. septembris) par kredītreitingu aģentūrām (OV L 302, 17.11.2009., 1. lpp.).

            (6)  Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).

            (7)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).

            (8)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).

            (9)  Eiropas Parlamenta un Padomes Regula (ES) Nr. 1094/2010 (2010. gada 24. novembris), ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).

            PIELIKUMS

                     “PIELIKUMS

                        Ārējo kredītnovērtēšanas institūciju veiktu kredītnovērtējumu pielīdzinājums kredītkvalitātes pakāpju objektīvai skalai saskaņā ar Direktīvu 2009/138/EK

                                    Kredītkvalitātes pakāpe

                                    0

                                    1

                                    2

                                    3

                                    4

                                    5

                                    6

                                       ACRA Europe, a.s (iepriekš European Rating Agency, a.s.)

                                    Ilgtermiņa reitinga vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa reitinga vispārējā skala

                                    S1

                                    S2

                                    S3, S4, NS

                                       AM Best Europe-Rating Services Ltd.

                                    Emitenta ilgtermiņa kredītreitingu skala

                                    aaa

                                    aa, aa-

                                    a+, a, a-

                                    bbb+, bbb, bbb-

                                    bb+, bb, bb-

                                    b+, b, b-

                                    ccc+, ccc, ccc-, cc, c, d, e, f, s

                                    Emisijas ilgtermiņa reitingu skala

                                    aaa

                                    aa, aa-

                                    a+, a, a-

                                    bbb+, bbb, bbb-

                                    bb+, bb, bb-

                                    b+, b, b-

                                    ccc+, ccc, ccc-, cc, c, d, s

                                    Finansiālās stiprības reitingu skala

                                    A++, A+

                                    A, A-

                                    B++, B+

                                    B, B-

                                    C++, C+

                                    C, C-, D, E, F, S

                                    Emitenta īstermiņa reitingu skala

                                    AMB-1+

                                    AMB-1-

                                    AMB-2,

                                    AMB-3

                                    AMB- 4, d, e, f, s

                                    Emisijas īstermiņa reitingu skala

                                    AMB-1+

                                    AMB-1-

                                    AMB-2,

                                    AMB-3

                                    AMB- 4, d, s

                                       ARC Ratings SA

                                    Emitentu vidēja termiņa un ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Emisijas vidēja termiņa un ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Emitentu īstermiņa reitinga skala

                                    A-1+

                                    A-1

                                    A-2, A-3

                                    B, C, D

                                    Emisijas īstermiņa reitinga skala

                                    A-1+

                                    A-1

                                    A-2, A-3

                                    B, C, D

                                       ASSEKURATA Assekuranz Rating-Agentur GmbH

                                    Ilgtermiņa kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC/C, D

                                    Uzņēmumu īstermiņa reitinga skala

                                    A++

                                    A

                                    B, C, D

                                       Axesor Risk Management SL

                                    Reitinga vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                       Banque de France

                                    Emitenta ilgtermiņa kredītreitingu vispārējā skala

                                    3++

                                    3+, 3

                                    4+

                                    4, 5+

                                    5, 6

                                    7, 8, 9, P

                                       BCRA – Credit Rating Agency AD

                                    Ilgtermiņa reitingu vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa reitingu vispārējā skala

                                    A-1+

                                    A-1

                                    A-2, A-3

                                    B, C, D

                                    Pensiju apdrošināšanas sabiedrības ilgtermiņa skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Pensiju apdrošināšanas sabiedrības īstermiņa skala

                                    A-1+

                                    A-1

                                    A-2, A-3

                                    B, C, D

                                    Pensiju fonda ilgtermiņa skala

                                    AAA pf

                                    AA pf

                                    A pf

                                    BBB pf

                                    BB pf

                                    B pf

                                    C pf

                                    Garantiju fonda ilgtermiņa skala

                                    AAA

                                    AA

                                    A

                                    BBB

                                    BB

                                    B

                                    C, D

                                    Garantiju fonda īstermiņa skala

                                    A-1+

                                    A-1

                                    A-2, A-3

                                    B, C, D

                                       Capital Intelligence Ratings Ltd

                                    Emitenta ilgtermiņa reitinga starptautiskā skala

                                    AAA

                                    AA

                                    A

                                    BBB

                                    BB

                                    B

                                    C, RS, SD, D

                                    Emisijas ilgtermiņa reitinga starptautiskā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Apdrošinātāja finansiālās stiprības ilgtermiņa reitinga starptautiskā skala

                                    AAA

                                    AA

                                    A

                                    BBB

                                    BB

                                    B

                                    C, RS, SD, D

                                    Emitenta īstermiņa reitinga starptautiskā skala

                                    A1+

                                    A1

                                    A2, A3

                                    B, C, RS, SD, D

                                    Emisijas īstermiņa reitinga starptautiskā skala

                                    A1+

                                    A1

                                    A2, A3

                                    B, C, D

                                    Apdrošinātāja finansiālās stiprības īstermiņa reitinga starptautiskā skala

                                    A1+

                                    A1

                                    A2, A3

                                    B, C, RS, SD, D

                                       Cerved Rating Agency SpA

                                    Uzņēmumu ilgtermiņa reitinga skala

                                    A1.1

                                    A1.2, A1.3

                                    A2.1, A2.2, A3.1

                                    B1.1, B1.2

                                    B2.1, B2.2

                                    C1.1

                                    C1.2, C2.1

                                       Creditreform Rating AG

                                    Ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B, C, SD, D

                                       CRIF Ratings S.r. l.

                                    Emitenta ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D1S, D

                                    Emisijas ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, DS

                                    Emitenta īstermiņa reitinga skala

                                    IG-1

                                    IG-2

                                    SIG-1, SIG-2, SIG-3, SIG-4

                                    Emisijas īstermiņa reitinga skala

                                    IG-1

                                    IG-2

                                    SIG-1, SIG-2, SIG-3, SIG-4

                                       Dagong Europe Credit Rating

                                    Ilgtermiņa kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa kredītreitinga skala

                                    A-1

                                    A-2, A-3

                                    B, C, D

                                       DBRS Ratings Limited

                                    Saistību ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Komerciālo parādzīmju un īstermiņa parādsaistību reitinga skala

                                    R-1 H, R-1 M

                                    R-1 L

                                    R-2, R-3

                                    R-4, R-5, D

                                    Finansiālās stiprības reitinga skala

                                    AAA, AA

                                    A

                                    BBB

                                    BB

                                    B

                                    CCC, CC, C, R

                                       Egan-Jones Ratings Co.

                                    Ilgtermiņa kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa kredītreitinga skala

                                    A-1+

                                    A-1

                                    A-2

                                    A-3, B, C, D

                                       Euler Hermes Rating GmbH

                                    Ilgtermiņa reitinga vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, SD, D

                                       EuroRating Sp. z o.o.

                                    Ilgtermiņa reitinga vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                       Fitch vērtējums

                                    Emitenta ilgtermiņa saistību neizpildes reitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, RD, D

                                    Uzņēmumu finanšu saistības – ilgtermiņa reitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C

                                    Apdrošinātāju ilgtermiņa finansiālās stiprības (IFS) reitingu starptautiskā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C

                                    Atvasinātā darījuma partnera reitingu skala

                                    AAA dcr, AA dcr

                                    A dcr

                                    BBB dcr

                                    BB dcr

                                    B dcr

                                    CCC dcr, CC dcr, C dcr

                                    Īstermiņa reitinga skala

                                    F1+

                                    F1

                                    F2, F3

                                    B, C, RD, D

                                    Apdrošinātāju īstermiņa finansiālās stiprības reitingu skala

                                    F1+

                                    F1

                                    F2, F3

                                    B, C

                                       GBB-Rating Gesellschaft für Bonitätsbeurteilung mbH

                                    Ilgtermiņa reitinga vispārējā skala

                                    AAA

                                    AA

                                    A, BBB

                                    BB

                                    B

                                    CCC, CC, C, D

                                       HR Ratings de México, S.A. de C. V.

                                    Ilgtermiņa reitinga vispārējā skala

                                    HR AAA(G)

                                    HR AA(G)

                                    HR A(G)

                                    HR BBB(G)

                                    HR BB(G)

                                    HR B(G)

                                    HR C(G)/HR D(G)

                                    Īstermiņa reitinga vispārējā skala

                                    HR+1(G)

                                    HR1(G)

                                    HR2(G)

                                    HR3(G)

                                    HR4(G), HR5(G), HR D(G)

                                       ICAP Group S.A

                                    Ilgtermiņa reitinga vispārējā skala

                                    AA, A

                                    BB, B

                                    C, D

                                    E, F

                                    G, H

                                       INC Rating Sp. z o.o.

                                    Emitenta ilgtermiņa kredītreitinga skala

                                    AA

                                    A

                                    BBB

                                    BB

                                    B

                                    CCC, CC, C, D

                                       Japan Credit Rating Agency Ltd

                                    Emitenta ilgtermiņa reitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, LD, D

                                    Emisijas ilgtermiņa reitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Emitenta īstermiņa reitingu skala

                                    J-1+

                                    J-1

                                    J-2

                                    J-3, NJ, LD, D

                                    Emisijas īstermiņa kredītreitingu skala

                                    J-1+

                                    J-1

                                    J-2

                                    J-3, NJ, D

                                       Kroll Bond Rating Agency

                                    Ilgtermiņa kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa kredītreitinga skala

                                    K1+

                                    K1

                                    K2, K3

                                    B, C, D

                                       Kroll Bond Rating Agency Europe

                                    Ilgtermiņa kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa kredītreitinga skala

                                    K1+

                                    K1

                                    K2, K3

                                    B, C, D

                                       modeFinance S.r.l.

                                    Ilgtermiņa reitinga vispārējā skala

                                    A1

                                    A2

                                    A3

                                    B1

                                    B2

                                    B3

                                    C1, C2, C3, D

                                       Moody’sInvestors Service

                                    Ilgtermiņa reitinga vispārējā skala

                                    Aaa

                                    Aa

                                    A

                                    Baa

                                    Ba

                                    B

                                    Caa, Ca, C

                                    Īstermiņa reitinga vispārējā skala

                                    P-1

                                    P-2

                                    P-3

                                    NP

                                       QIVALIO SAS (iepriekš Spread Research)

                                    Ilgtermiņa reitinga vispārējā skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa reitinga vispārējā skala

                                    SR0

                                    SR1, SR2

                                    SR3, SR4, SR5 SRD

                                       Rating-Agentur Expert RA GmbH

                                    Starptautiskā kredītreitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                    Starptautiskā drošticamības reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                       Scope Ratings AG

                                    Ilgtermiņa reitinga skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Īstermiņa reitinga skala

                                    S-1+

                                    S-1

                                    S-2

                                    S-3, S-4

                                       S&P Global Ratings

                                    Emitenta ilgtermiņa kredītreitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, R, SD/D

                                    Emisijas ilgtermiņa kredītreitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Apdrošinātāja finansiālās stiprības reitingu skala

                                    AAA

                                    AA

                                    A

                                    BBB

                                    BB

                                    B

                                    CCC, CC, SD/D, R

                                    Vidustirgus vērtējuma reitingu skala

                                    MM1

                                    MM2

                                    MM3, MM4

                                    MM5, MM6

                                    MM7, MM8, MMD

                                    Emitenta īstermiņa kredītreitingu skala

                                    A-1+

                                    A-1

                                    A-2, A-3

                                    B, C, R, SD/D

                                    Emisijas īstermiņa kredītreitingu skala

                                    A-1+

                                    A-1

                                    A-2, A-3

                                    B, C, D

                                       The Economist Intelligence Unit Ltd

                                    Valstu reitinga diapazona skala

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

               ”


title: Komisijas Īstenošanas regula (ES) 2020/745 (2020. gada 4. jūnijs), ar ko attiecībā uz dažu pasākumu piemērošanas datuma atlikšanu Covid-19 pandēmijas kontekstā groza Regulu (ES) 2018/1042 (Dokuments attiecas uz EEZ)

text:
                  5.6.2020

                  LV

                  Eiropas Savienības Oficiālais Vēstnesis

                  L 176/11

         KOMISIJAS ĪSTENOŠANAS REGULA (ES) 2020/745
         (2020. gada 4. jūnijs),
         ar ko attiecībā uz dažu pasākumu piemērošanas datuma atlikšanu Covid-19 pandēmijas kontekstā groza Regulu (ES) 2018/1042
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 23. un 31. pantu un 62. panta 15. punktu,
         tā kā:

                     (1)

                     Pasākumi, kas ieviesti Covid-19 pandēmijas ierobežošanai, nopietni apgrūtina dalībvalstu un aviācijas nozares spēju sagatavoties vairāku aviācijas drošuma jomā nesen pieņemtu īstenošanas regulu piemērošanai.

                     (2)

                     Gatavošanos šo īstenošanas regulu piemērošanai visām ieinteresētajām personām apgrūtina ārlieguma pasākumi un izmaiņas darba apstākļos un darbinieku pieejamībā apvienojumā ar papildu darba slodzi, kas radusies sakarā ar Covid-19 pandēmijas būtisko negatīvo seku pārvarēšanu.

                     (3)

                     Sakarā ar dažādajiem dalībvalstu pieņemtajiem ārlieguma pasākumiem, tās nevar Komisijas Regulā (ES) 2018/1042 (2) noteiktajā termiņā, proti, no 2020. gada 14. augusta, piemērot ar minēto regulu ieviestās jaunās prasības attiecībā uz alkohola koncentrācijas noteikšanas pārbaudēm, līdzbiedru atbalsta programmām un pilotu psiholoģisko novērtēšanu. Dalībvalstis nav spējīgas nodrošināt, ka apkalpes varēs izpildīt ar Regulu (ES) 2018/1042 ieviestos jaunos pienākumus, jo tas varētu apgrūtināt apkalpju pieejamību, kad, atgūstoties no Covid-19 pandēmijas, tiks atsākti lidojumi. Tāpēc, lai dalībvalstis varētu kompensēt negatīvo ietekmi, ko radīs Covid-19 pandēmijas izraisītā kavēšanās minēto pasākumu praktiskajā ieviešanā, minēto prasību piemērošanas datums būtu jāatliek par sešiem mēnešiem.

                     (4)

                     Eiropas Savienības Aviācijas drošības aģentūra ir Komisijai apstiprinājusi, ka 3. apsvērumā minēto noteikumu piemērošanu ir iespējams atlikt bez negatīvām sekām uz aviācijas drošumu, jo atlikšanas periods ir ļoti īss, gaisa satiksme, atgūstoties no Covid-19 pandēmijas, visticamāk, atsāksies pakāpeniski un nelielos apjomos, kā rezultātā būs mazāka pakļautība riskiem, kas apzināti psihoaktīvo vielu pārbaužu un psiholoģiskā atbalsta programmu jomā.

                     (5)

                     Nolūkā Covid-19 pandēmijas apstākļos nekavējoties atvieglot valstu iestāžu un visu ieinteresēto personu darbu un ļaut tām pielāgot savus plānus, lai sagatavotos atliktajai attiecīgo noteikumu piemērošanai, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (6)

                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. pantu izveidotā komiteja,

               IR PIEŅĒMUSI ŠO REGULU.

            1. pants
            Regulas (ES) 2018/1042 2. panta trešo daļu aizstāj ar šādu:

               “Tomēr 1. panta 1. un 3. punktu piemēro no 2021. gada 14. februāra un pielikuma 3. punkta f) apakšpunktu un 6. punkta b) apakšpunktu piemēro no 2018. gada 14. augusta.”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 4. jūnijā

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 212, 22.8.2018., 1. lpp.

            (2)  Komisijas Regula (ES) 2018/1042 (2018. gada 23. jūlijs), ar ko Regulu (ES) Nr. 965/2012 groza attiecībā uz tehniskajām prasībām un administratīvajām procedūrām, kas saistītas ar atbalsta programmu ieviešanu, lidojuma apkalpes psiholoģisko novērtēšanu, kā arī sistemātiskām un izlases veida pārbaudēm psihoaktīvo vielu ietekmes konstatēšanai nolūkā nodrošināt lidojuma apkalpes un salona apkalpes locekļu medicīnisko piemērotību un attiecībā uz jaunizgatavotu turbodzinēju lidmašīnu, kuru maksimālā sertificētā pacelšanās masa nepārsniedz 5 700 kg un kuras apstiprinātas sešu līdz deviņu pasažieru pārvadāšanai, aprīkošanu ar reljefa apzināšanās brīdināšanas sistēmu (OV L 188, 25.7.2018., 3. lpp.).


title: Komisijas Īstenošanas regula (ES) 2020/746 (2020. gada 4. jūnijs), ar ko attiecībā uz dažu pasākumu piemērošanas datuma atlikšanu Covid-19 pandēmijas kontekstā groza Īstenošanas regulu (ES) 2019/947 (Dokuments attiecas uz EEZ)

text:
                  5.6.2020

                  LV

                  Eiropas Savienības Oficiālais Vēstnesis

                  L 176/13

         KOMISIJAS ĪSTENOŠANAS REGULA (ES) 2020/746
         (2020. gada 4. jūnijs),
         ar ko attiecībā uz dažu pasākumu piemērošanas datuma atlikšanu Covid-19 pandēmijas kontekstā groza Īstenošanas regulu (ES) 2019/947
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES, un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 57. pantu,
         tā kā:

                     (1)

                     Pasākumi, kas ieviesti Covid-19 pandēmijas ierobežošanai, nopietni apgrūtina dalībvalstu un aviācijas nozares spēju sagatavoties vairāku aviācijas drošuma jomā nesen pieņemtu īstenošanas regulu piemērošanai.

                     (2)

                     Gatavošanos šo īstenošanas regulu piemērošanai visām ieinteresētajām personām apgrūtina ierobežojošie pasākumi un izmaiņas darba apstākļos un darbinieku pieejamībā apvienojumā ar papildu darba slodzi, kas radusies sakarā ar Covid-19 pandēmijas būtisko negatīvo seku pārvarēšanu.

                     (3)

                     Covid-19 pandēmijas dēļ dažādu Komisijas Īstenošanas regulas (ES) 2019/947 (2) pienācīgai un savlaicīgai īstenošanai vajadzīgu uzdevumu (proti, izveidot digitalizētas un sadarbspējīgas reģistrācijas sistēmas, kā arī pielāgot uz valsts tiesību aktu pamata izdotās atļaujas, deklarācijas un sertifikātus) izpildē nenovēršami rodas kavējumi.

                     (4)

                     Ir aizkavējies nozares un standartizācijas struktūru virzītais standartizācijas process un citas saistītās darbības, piemēram, testēšanas metodiku sagatavošana vai tādu tehnisko iezīmju testēšana kā attālinātā identifikācija. Tas savukārt negatīvi ietekmēs ražotāju spēju laist tirgū bezpilota gaisa kuģu sistēmas (UAS), kas atbilst jaunajām standartizētajām prasībām saskaņā ar Komisijas Deleģēto regulu (ES) 2019/945 (3).

                     (5)

                     Tādēļ visu veidu UAS ekspluatāciju saskaņā ar esošajiem nosacījumiem būtu jāļauj turpināt vēl sešus mēnešus. Tāpēc, lai UAS ekspluatanti varētu vēl sešus mēnešus ekspluatēt UAS, kas neatbilst Deleģētās regulas (ES) 2019/945 prasībām, būtu attiecīgi jāatliek Īstenošanas regulas (ES) 2019/947 piemērošanas datumi.

                     (6)

                     Eiropas Savienības Aviācijas drošības aģentūra ir Komisijai apstiprinājusi, ka 3. apsvērumā minēto noteikumu piemērošanu ir iespējams atlikt bez negatīvām sekām uz aviācijas drošumu, jo atlikšanas periods ir ļoti īss, gaisa satiksme, atgūstoties no Covid-19 pandēmijas, visticamāk, atsāksies lēnām, kā rezultātā pakļautība riskiem būs mazāka, un tajās dalībvalstīs, kurās UAS ekspluatācija ir atļauta, joprojām būs piemērojami valsts tiesību akti.

                     (7)

                     Nolūkā Covid-19 pandēmijas apstākļos nekavējoties atvieglot valstu iestāžu un visu ieinteresēto personu darbu un ļaut tām pielāgot savus plānus, lai sagatavotos atliktajai attiecīgo noteikumu piemērošanai, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (8)

                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. pantu izveidotā komiteja,

               IR PIEŅĒMUSI ŠO REGULU.

            1. pants
            Īstenošanas regulu (ES) 2019/947 groza šādi:

                        1)

                        regulas 20. pantā datumu “2022. gada 1. jūlija” aizstāj ar datumu “2023. gada 1. janvāra”;

                        2)

                        regulas 21. pantu groza šādi:

                                    a)

                                    panta 1. punktā datumu “2021. gada 1. jūlijam” aizstāj ar datumu “2022. gada 1. janvārim”;

                                    b)

                                    panta 2. punktā datumu “2021. gada 1. jūlijam” aizstāj ar datumu “2022. gada 1. janvārim”;

                                    c)

                                    panta 3. punktā datumu “2022. gada 1. jūlijam” aizstāj ar datumu “2023. gada 1. janvārim”;

                        3)

                        regulas 22. pantā vārdus “divus gadus” aizstāj ar vārdiem “30 mēnešus”;

                        4)

                        regulas 23. pantu groza šādi:

                                    a)

                                    panta 1. punkta otro daļu aizstāj ar šādu:
                                    “To piemēro no 2020. gada 31. decembra.”;

                                    b)

                                    panta 5. punktu aizstāj ar šādu:

                                       “5.   Regulas 15. panta 3. punktu piemēro no 2022. gada 1. janvāra.”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 4. jūnijā

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 212, 22.8.2018., 1. lpp.

            (2)  Komisijas Īstenošanas regula (ES) 2019/947 (2019. gada 24. maijs) par bezpilota gaisa kuģu ekspluatācijas noteikumiem un procedūrām (OV L 152, 11.6.2019., 45. lpp.).

            (3)  Komisijas Deleģētā regula (ES) 2019/945 (2019. gada 12. marts) par bezpilota gaisa kuģu sistēmām un trešo valstu bezpilota gaisa kuģu sistēmu ekspluatantiem (OV L 152, 11.6.2019., 1. lpp.).


title: Komisijas Īstenošanas regula (ES) 2020/750 (2020. gada 5. jūnijs), ar ko izveido procedūru Īstenošanas regulā (ES) 2015/2447 paredzētā pārejas perioda pagarināšanai saistībā ar reģistrēto eksportētāju sistēmas piemērošanu konkrētās vispārējās preferenču sistēmas priekšrocību saņēmējās valstīs

text:
                  8.6.2020

                  LV

                  Eiropas Savienības Oficiālais Vēstnesis

                  L 178/21

         KOMISIJAS ĪSTENOŠANAS REGULA (ES) 2020/750
         (2020. gada 5. jūnijs),
         ar ko izveido procedūru Īstenošanas regulā (ES) 2015/2447 paredzētā pārejas perioda pagarināšanai saistībā ar reģistrēto eksportētāju sistēmas piemērošanu konkrētās vispārējās preferenču sistēmas priekšrocību saņēmējās valstīs
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 66. panta a) punktu,
         tā kā:

                     (1)

                     Komisijas Īstenošanas regulā (ES) 2015/2447 (2) ir paredzēti Regulas (ES) Nr. 952/2013 64. panta 1. punktā minētie procedūras noteikumi, kuru mērķis ir vienkāršot preču preferenciālas izcelsmes noteikšanu Savienībā, ieskaitot procedūru noteikumus par izcelsmi Savienības vispārējo preferenču sistēmas (VPS) vajadzībām.

                     (2)

                     Īstenošanas regulas (ES) 2015/2447 79. panta 4. punktā ir noteikts, ka visām VPS priekšrocību saņēmējām valstīm VPS preferenciālās izcelsmes statusa sertificēšanai vēlākais no 2020. gada 30. jūnija ir jāpiemēro reģistrēto eksportētāju sistēma (REX sistēma). Pēc minētā datuma šo valstu kompetentās iestādes vairs neizdod A veidlapas izcelsmes sertifikātus.

                     (3)

                     Lai ierobežotu koronavīrusa (Covid-19) izplatīšanos, ko Pasaules Veselības organizācija 2020. gada 11. martā pasludināja par pandēmiju, ir ieviests vēl nepieredzētu pasākumu kopums, jo īpaši personu pārvietošanās ierobežojumi un sociālās distancēšanās pasākumi. Šie pasākumi ir ietekmējuši arī VPS priekšrocību saņēmēju valstu uzņēmumu un valsts administrāciju darbiniekus, kuri iesaistīti VPS izcelsmes procedūru pārvaldībā un REX sistēmas izveidē un darbībā, un tas ir negatīvi ietekmējis ierastās darba procedūras, ražošanu un tirdzniecību.

                     (4)

                     Atzīstot ietekmi uz tirdzniecības partneriem, Komisija un Savienības Augstais pārstāvis ārlietās un drošības politikas jautājumos kopīgā paziņojumā par ES globālo atbildes reakciju uz Covid-19 ir izklāstījuši plānus stingrai un mērķtiecīgai Savienības reakcijai ar mērķi atbalstīt partnervalstu centienus apkarot Covid-19 pandēmiju (3).

                     (5)

                     Dažām valstīm, kuras gūst priekšrocības no VPS, Covid-19 pandēmijas dēļ ir nopietnas grūtības ievērot REX sistēmas piemērošanas termiņu, kas ir 2020. gada 30. jūnijs. Priekšrocību saņēmējām valstīm, kurās nav varēts izvērst vai izmantot REX sistēmu pandēmijas dēļ, vajadzētu būt iespējai izmantot pārejas perioda pagarinājumu.

                     (6)

                     Ņemot vērā, ka šāds pagarinājums būtu ārkārtas pasākums, ar kuru atkāpjas no Īstenošanas regulā (ES) 2015/2447 paredzētā pārejas perioda maksimālā ilguma, attiecīgajai priekšrocību saņēmējai valstij būtu jāpapildina paziņojums un jānorāda, ka tai nepieciešams pagarinājums, pienācīgi pamatojot šādu nepieciešamību pagarināt pārejas periodu, kā arī jāpievieno tam darba plāns, kurā sīki izklāstīts, kā tā plāno pilnībā piemērot REX sistēmu līdz paredzētā pagarinātā pārejas perioda beigām. To pašu iemeslu dēļ jebkuram REX sistēmas piemērošanas pārejas perioda pagarinājumam vajadzētu būt līdz noteiktam laikam.

                     (7)

                     Būtu jāparedz ziņošanas mehānisms, lai nodrošinātu, ka priekšrocību saņēmējas valstis, kurām pārejas periods ir pagarināts, turpina gatavoties REX sistēmas piemērošanai nolūkā ievērot jauno termiņu.

                     (8)

                     Ņemot vērā Covid-19 pandēmijas radītās grūtības dažām priekšrocību saņēmējām valstīm izpildīt to saistības, šai regulai būtu jāstājas spēkā steidzamības kārtā.

                     (9)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants

               1.   Atkāpjoties no Īstenošanas regulas (ES) 2015/2447 79. panta 4. punkta, vispārējo preferenču sistēmas priekšrocību saņēmēja valsts, kurai Covid-19 pandēmijas dēļ ir grūtības izpildīt minētās īstenošanas regulas 70. un 72. pantā noteiktos pienākumus vai pabeigt savu eksportētāju reģistrācijas procesu līdz 2020. gada 30. jūnijam, var paziņot par nepieciešamību pagarināt pārejas periodu REX sistēmas piemērošanai.

               2.   Paziņojumu, kas minēts 1. punktā, Komisijai iesniedz rakstiski un ne vēlāk kā 2020. gada 15. jūlijā. Tajā paskaidro, kāpēc sakarā ar Covid-19 pandēmiju ir radusies nepieciešamība pagarināt pārejas periodu. Paziņojumam pievieno darba plānu, kurā sīki izklāstīts, kā paziņotāja valsts plāno pilnībā piemērot REX sistēmu līdz 2020. gada 31. decembrim.

               3.   Ja saskaņā ar 1. punktu iesniegtais paziņojums ir pilnīgs, pārejas periodu REX sistēmas piemērošanai attiecīgajai priekšrocību saņēmējai valstij pagarina līdz 2020. gada 31. decembrim.

               4.   Komisija savā tīmekļa vietnē publicē to priekšrocību saņēmēju valstu sarakstu, kurām pārejas periods ir pagarināts.

               5.   Tās priekšrocību saņēmējas valsts kompetentās iestādes, kurai pārejas periods ir pagarināts saskaņā ar panta 1.–4. punktu, līdz 2020. gada 31. decembrim turpina izdot A veidlapas izcelsmes sertifikātus, ja to pieprasa eksportētāji, kuri sertifikāta pieprasīšanas brīdī vēl nav reģistrēti.

            2. pants
            Katra priekšrocību saņēmēja valsts, kurai pārejas periods ir pagarināts saskaņā ar 1. pantu, līdz 2020. gada 30. septembrim iesniedz Komisijai ziņojumu, kurā sīki izklāstīts 1. panta 2. punktā minētā darba plāna izpildes progress un korektīvie pasākumi, kas vajadzīgi, lai ievērotu REX sistēmas piemērošanas termiņu 2020. gada 31. decembrī.

            3. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 5. jūnijā

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 269, 10.10.2013., 1. lpp.

            (2)  Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

            (3)  Kopīgs paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Paziņojums par ES globālo atbildes reakciju uz Covid-19” (JOIN(2020) 11 final).